*Gracza György*

**1848. március 14.** (részlet)

Ekkor már az egész főváros talpon állott. A tüntetés híre eljutott mindenfelé. A tömeg, mint a hólavina, rohamosan nőtt. Nem telt bele egy óra és a szakadó havaseső dacára az egész Egyetem-tér, Egyetem-utca, Papnövelde-utca, Kecskeméti-utca, A Nemzeti Múzeum kertje megtelt éljenző, rivalgó, lelkes közönséggel.

Egressy Gábor a jelenetet, melynek élményében részesült, így írja le később:

„Ekkor felemelkedik Petőfi, mint egy túlvilági alak, mint a megtestesült népszenvedés, mint ítélet halálangyala. Elüvölti nemzeti dalát. E hangok leírhatatlanok. Most is látom és hallom azokat. És örökké fogom látni és hallani, mert a kép és a hang elválaszthatatlanok. Leírhatatlan e dalnak hatása a népre. Hangosan dobogott minden kebel, dobogá az érzelmet: „most vagy soha!”…

A tömeg Petőfi felszólítására megindult a Hatvani-utca felé, ahol a Landerer és Heckenast cég nyomdája állott.

Landerer Lajos, az egyik cégtárs már a nyomdahelyiség ajtajában várta a küldöttséget.

– Azért jöttünk – fordult Petőfi Landererhez, hogy a 12 pontot és a Nemzeti dalt kinyomtassuk.

- Lehetetlen uraim, nincs rajta a cenzor pecsétje – felelte Landerer szárazon.

A küldöttség tagjai zavartan összenéztek. Ekkor Landerer odasúgja Irinyinek:

– Foglaljanak le egy sajtógépet.

E jóakaratú figyelmeztetésre Irinyi odamegy a legnagyobb nyomdagéphez és ezen szavakkal teszi rá a kezét:

– E sajtót ezennel lefoglaljuk a nép nevében, követeljük kézirataink kinyomtatását. – Az erőszaknak nem állhatok ellent – felelt meghajtva magát Landerer, és nyomban kiadta az utasítást, hogy fogjanak haladéktalanul a munkába.

Mintegy háromnegyed óra múlva, délelőtt féltizenkettőkor a zakatoló nyomdagép alól kikerült a szabad sajtó első szülötte, a 12 pont első példánya.

Irinyi, ki Petőfivel együtt őrködött a nyomdában, még azon nedvesen kikapta a gép hengerei közül a nyomtatványt és rohant vele az utcára. Mint valami diadaljelvényt meglobogtatta a feje fölött és messze dörgő hangon kiáltá:

– Március 15-én délelőtt féltizenkettőre nagy időszak állt be a magyarok történetében. Íme! Itt van a sajtószabadságnak az első példánya, a nép hatalmának első műve. Akármi szabadság fog is lenni egykor a magyarnak, azon dicsőség mindig megmarad, hogy a legnevezetesebbet, a sajtószabadságot magunk vívtuk ki.

Szabad sajtó!...